CELEX: 32019D1005
Language: el
Date: 2019-06-19 00:00:00
Title: Εκτελεστική απόφαση (ΕΕ) 2019/1005 της Επιτροπής, της 19ης Ιουνίου 2019, η οποία ορίζει ότι δεν είναι σκόπιμη η προσωρινή αναστολή του προτιμησιακού δασμού για τις εισαγωγές μπανανών καταγωγής Νικαράγουας

20.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 163/101
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1005 ΤΗΣ ΕΠΙΤΡΟΠΗΣ
         της 19ης Ιουνίου 2019
         η οποία ορίζει ότι δεν είναι σκόπιμη η προσωρινή αναστολή του προτιμησιακού δασμού για τις εισαγωγές μπανανών καταγωγής Νικαράγουας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 20/2013 του Ευρωπαϊκού Κοινοβουλίου και του Συμβουλίου, της 15ης Ιανουαρίου 2013, σχετικά με την εφαρμογή της διμερούς ρήτρας διασφάλισης και του μηχανισμού σταθεροποίησης για τις μπανάνες στο πλαίσιο της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (1), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Με τη συμφωνία σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου (2) (εφεξής: «η συμφωνία»), θεσπίστηκε μηχανισμός σταθεροποίησης για τις μπανάνες, ο οποίος άρχισε να εφαρμόζεται προσωρινά στις χώρες της Κεντρικής Αμερικής το 2013 και συγκεκριμένα στη Νικαράγουα την 1η Αυγούστου 2013.
                  
               
                     (2)
                  
                  
                     Ο μηχανισμός σταθεροποίησης για τις μπανάνες, ο οποίος εφαρμόζεται με τον κανονισμό (ΕΕ) αριθ. 20/2013, ορίζει ότι, αν ξεπεραστεί ο καθορισμένος όγκος ενεργοποίησης όσον αφορά τις εισαγωγές νωπών μπανανών (κλάση 0803 90 10 της συνδυασμένης ονοματολογίας της Ευρωπαϊκής Ένωσης της 1ης Ιανουαρίου 2012) από μία εκ των οικείων χωρών, η Επιτροπή εκδίδει εκτελεστική πράξη με την οποία είτε αναστέλλει προσωρινά τον προτιμησιακό δασμό που εφαρμόζεται για τις εισαγωγές νωπών μπανανών από τη χώρα αυτή είτε ορίζει ότι η εν λόγω αναστολή δεν κρίνεται σκόπιμη.
                  
               
                     (3)
                  
                  
                     Στις 25 Μαρτίου 2019 οι εισαγωγές στην Ένωση νωπών μπανανών καταγωγής Νικαράγουας υπερέβησαν τον καθορισμένο για τις εισαγωγές όγκο ενεργοποίησης των 14 500 τόνων, που ορίζεται στο παράρτημα του κανονισμού (ΕΕ) αριθ. 20/2013.
                  
               
                     (4)
                  
                  
                     Σύμφωνα με το άρθρο 15 παράγραφος 3 του κανονισμού (ΕΕ) αριθ. 20/2013, η Επιτροπή εξέτασε τον αντίκτυπο των εν λόγω εισαγωγών στην κατάσταση της αγοράς μπανάνας στην Ένωση, προκειμένου να αποφασίσει κατά πόσον ο προτιμησιακός δασμός θα πρέπει να ανασταλεί ή όχι. Η Επιτροπή εξέτασε το αποτέλεσμα των εν λόγω εισαγωγών στο επίπεδο τιμών της Ένωσης, την εξέλιξη των εισαγωγών από άλλες πηγές και τη συνολική σταθερότητα της ενωσιακής αγοράς νωπών μπανανών.
                  
               
                     (5)
                  
                  
                     Οι εισαγωγές νωπών μπανανών από τη Νικαράγουα, όταν υπερέβησαν τον καθορισμένο όγκο ενεργοποίησης όσον αφορά τις εισαγωγές για το 2019, αντιπροσώπευαν το 1,5 % των εισαγωγών στην Ένωση νωπών μπανανών που υπόκεινται στον μηχανισμό σταθεροποίησης για τις μπανάνες.
                  
               
                     (6)
                  
                  
                     Συγχρόνως, οι εισαγωγές από μεγάλες εξαγωγικές χώρες με τις οποίες η Ένωση έχει επίσης συνάψει συμφωνία ελεύθερων συναλλαγών, και συγκεκριμένα από την Κολομβία, τον Ισημερινό και την Κόστα Ρίκα, ανήλθαν στο 14,4 %, στο 19,3 % και στο 16,9 %, αντίστοιχα, των καθορισμένων για τις εν λόγω χώρες όγκων ενεργοποίησης όσον αφορά τις εισαγωγές. Οι «μη χρησιμοποιηθείσες» ποσότητες στο πλαίσιο του μηχανισμού σταθεροποίησης, που ανέρχονται σε 5 εκατομμύρια τόνους περίπου, είναι σημαντικά υψηλότερες από τις συνολικές εισαγωγές από τη Νικαράγουα μέχρι τις 25 Μαρτίου 2019, που ανέρχονται σε 15 600 τόνους.
                  
               
                     (7)
                  
                  
                     Η τιμή εισαγωγής από τη Νικαράγουα ανήλθε κατά μέσο όρο στα 572 EUR ανά τόνο για τους πρώτους 2 μήνες του 2019 και είναι κατά 16 % χαμηλότερη από τον μέσο όρο τιμών των άλλων εισαγωγών νωπών μπανανών στην Ένωση, που ήταν 648 EUR ανά τόνο. Το 2018 η μέση τιμή εισαγωγής μπανανών από τη Νικαράγουα ήταν κατά 26 % χαμηλότερη από τη μέση τιμή των άλλων εισαγωγών νωπών μπανανών στην Ένωση.
                  
               
                     (8)
                  
                  
                     Ως εκ τούτου, μολονότι η μέση τιμή χονδρικής πώλησης της μπανάνας, από όλες τις χώρες καταγωγής, τον Ιανουάριο και τον Φεβρουάριο του 2019 ήταν κατά 8,3 % χαμηλότερη από την αντίστοιχη τιμή του Ιανουαρίου και του Φεβρουαρίου του 2018, δηλαδή 944 EUR ανά τόνο τον Ιανουάριο και τον Φεβρουάριο του 2019 έναντι 1 029 ανά τόνο τον Ιανουάριο και τον Φεβρουάριο του 2018, η μέση τιμή χονδρικής πώλησης των μπανανών που παρήχθησαν στην Ένωση κατά την περίοδο Ιανουαρίου και Φεβρουαρίου 2019 ήταν κατά 7,7 % υψηλότερη από την τιμή του Ιανουαρίου και του Φεβρουαρίου του 2018, δηλαδή 1 086 EUR ανά τόνο στην πρώτη περίπτωση έναντι 1 008 EUR ανά τόνο στη δεύτερη περίπτωση.
                  
               
                     (9)
                  
                  
                     Δεδομένου ότι οι εισαγωγές μπανανών από τη Νικαράγουα είναι χαμηλές, δεν έχουν αντίκτυπο στην τιμή της αγοράς μπανάνας στην Ένωση. Συνεπώς, δεν υπάρχει ένδειξη ότι η σταθερότητα της ενωσιακής αγοράς έχει διαταραχθεί από τις εισαγωγές νωπών μπανανών από τη Νικαράγουα οι οποίες υπερβαίνουν τον καθορισμένο ετήσιο όγκο ενεργοποίησης ούτε ότι αυτό είχε σημαντικό αντίκτυπο στην κατάσταση των ενωσιακών παραγωγών.
                  
               
                     (10)
                  
                  
                     Επιπλέον, δεν υπάρχει ένδειξη επαπειλούμενης σοβαρής επιδείνωσης στην ενωσιακή αγορά ή σοβαρής επιδείνωσης της οικονομικής κατάστασης των εξόχως απόκεντρων περιφερειών της Ένωσης τον Μάρτιο του 2019.
                  
               
                     (11)
                  
                  
                     Συνεπώς, η αναστολή του προτιμησιακού δασμού για τις εισαγωγές μπανανών καταγωγής Νικαράγουας δεν κρίνεται σκόπιμη στο παρόν στάδιο.
                  
               
                     (12)
                  
                  
                     Θα πρέπει να υπενθυμιστεί ότι το 2018 οι εισαγωγές από τη Νικαράγουα υπερέβησαν τον καθορισμένο ετήσιο όγκο ενεργοποίησης για τις εισαγωγές στις 10 Απριλίου και ότι, μέχρι το τέλος εκείνου του έτους, έφτασαν στο επίπεδο των 81 000 τόνων. Ωστόσο, η Επιτροπή, στην επακόλουθη ανάλυσή της, κατέληξε στο συμπέρασμα ότι ούτε εκείνες οι εισαγωγές ούτε άλλες εισαγωγές από χώρες που υπόκεινται στον μηχανισμό σταθεροποίησης προκάλεσαν διαταραχές στην αγορά της Ένωσης.
                  
               
                     (13)
                  
                  
                     Δεδομένου ότι ο ετήσιος όγκος ενεργοποίησης υπερκαλύφθηκε ήδη από τον Μάρτιο, και παρά το γεγονός ότι οι συνολικές εισαγωγές από τη Νικαράγουα στην αγορά της Ένωσης είναι χαμηλές, η Επιτροπή θα εξακολουθήσει να παρακολουθεί εν προκειμένω την κατάσταση και μπορεί, αν χρειαστεί, να λάβει μέτρα σε μεταγενέστερο στάδιο.
                  
               
                     (14)
                  
                  
                     Σύμφωνα με το άρθρο 14 παράγραφος 4 του κανονισμού (ΕΕ) αριθ. 20/2013, η παρούσα απόφαση θα πρέπει να τεθεί σε ισχύ επειγόντως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Δεν είναι σκόπιμη η προσωρινή αναστολή του προτιμησιακού δασμού για τις εισαγωγές νωπών μπανανών που κατατάσσονται στην κλάση 0803 90 10 της συνδυασμένης ονοματολογίας της Ευρωπαϊκής Ένωσης και κατάγονται από τη Νικαράγουα.
         
         
            Άρθρο 2
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 19 Ιουνίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 17 της 19.1.2013, σ. 13.
         
            (2)  ΕΕ L 346 της 15.12.2012, σ. 3.